Goeie Vrydag: Meer as 1 500 voertuie per uur op pad na DurbanMxolisi Kaunda, LUR vir vervoer in KwaZulu-Natal (Foto: KZN departement van vervoer) Verkeersvolumes op die N3 in die rigting van Durban is meer as 1 500 voertuie per uur terwyl motoriste na hul bestemmings haas vir die Paasnaweek. Die N3-tolkonsessie het Vrydag gesê ongeveer 1 690 voertuie per uur het omstreeks 09:10 in ŉ suidelike rigting by Mooi Plaza beweeg, teenoor 870 voertuie in ŉ noordelike rigting. By Tugela Plaza is daar 1 540 voertuie in ŉ suidelike rigting en 630 noord. By Wilge Plaza is 1 540 voertuie op pad in ŉ suidelike rigting en 630 in ŉ noordelike rigting. Mxolisi Kaunda, LUR vir vervoer in KwaZulu-Natal, het Donderdag saam met wetstoepassers aan ŉ padblokkade deelgeneem by Mariannhill-tolplaza naby Pinetown. Dié padblokkade is een van ŉ reeks wat vir die Paasnaweek beplan word om padgebruikers in te lig oor padveiligheid. Voertuie word ook vir nakoming en verkeersoortredings nagegaan.